Man in hof wat 'aanvaller' glo doodsteek | Maroela Media
Gavin Wingrave (51) het op aanklag van moord in die hof verskyn. Die saak is tot 21 Augustus uitgestel vir nadere ondersoek en hy sal tot dan in aanhouding bly.
Albert Gryvenstein, die operasionele bestuurder van Bossies Community Justice, het Maandag aan Maroela Media gesê Wingrave is nie 'n boer soos voorheen berig nie, maar die eienaar van sy eie sakeonderneming.
Gryvenstein het vroeër aan Maroela Media vertel Wingrave het Vrydag op 'n grondpad tussen Heidelvallei en Rocky Drift gery toe 'n man, vermoedelik 'n sluipslaper, sy voertuig met 'n klip gegooi het. Wingrave het stilgehou om na die skade aan die voertuig te kyk toe die man hom na bewering aangeval en met 'n klip probeer slaan het.
Wingrave het die man glo uit selfverdediging met 'n mes gesteek. Met nooddienste se aankoms op die toneel, het die man nog gelewe, maar hy is kort daarna dood. Wingrave is dieselfde dag in hegtenis geneem.